**Általános tájékoztató**

**az utazási vállalkozó által a BFKH felé igazolt 2021. évi vagyoni biztosítékoz kapcsolódó kiegészítő adatszolgáltatási kötelezettségről**

**Tisztelt Utazási Vállalkozó!**

Magyarország Kormánya az utazási vállalkozók 2021. évre vonatkozó vagyoni biztosíték kötelezettségének különös szabályairól szóló 470/2020. (X.29.) Korm. rendeletével (a továbbiakban: R.) valamennyi, már 2019. december 31. napján is működő, a hatósági nyilvántartásunkban is szereplő utazásszervezői ill. utazási szolgáltatásegyüttes igénybevételét elősegítő kereskedelmi tevékenységet folytató vállalkozó kapcsán speciális rendelkezéseket hozott a 2021. évre igazolandó vagyoni biztosítékkal összefüggésben.

A R. előírásai szerint, a R. 3. § (2) bekezdésében meghatározott feltételek fennállása esetében az utazási vállalkozónak lehetősége volt arra, hogy 2021. évre vonatkozó vagyoni biztosítékának mértékét akár 50 %-os mértékkel is csökkentse (továbbiakban csökkentett vagyoni biztosíték). A csökkentett vagyoni biztosíték igazolásának lehetősége mellett, az ezzel a lehetőséggel élő utazási vállalkozók számára a R. 4. §-a további különös szabályokat állapított meg, melyek tudomásul vételéről kereskedelmi hatóságunk felé a 2020. november 15-i határidővel teljesítendő adatlapon (ADATLAP 2. megnevezésű dokumentum) szereplő nyilatkozat aláírásával az utazási vállalkozó is nyilatkozott.

A kapcsolódó és tudomásul vett kötelezettségeket a vonatkozó nyilatkozat egyértelműen megjelöli. Ezek röviden az alábbiak:

1. A 213/1996. (XII.23. Korm. rendelet 8. § (9) bekezdése szerinti kötelezettség során, azaz a 2021. évi vagyoni biztosíték mértéke megfelelőségének folyamatos nyomon követése kapcsán az utazási vállalkozó a saját szervezésű utazási csomagjaira befizetett előlegek és részvételi díjakat az általa kibocsátott utalványok értékével együttesen köteles figyelembe venni.
2. 2021. év első negyedévének végétől három hónapon keresztül (március 31., április 31. és május 31.) folyamatosan adatot szolgáltat a kereskedelmi hatóságunk felé az utazási utalványainak és a saját szervezésű utazási csomagjaira befizetett előlegeknek és részvételi díjaknak az aktuális állományáról.

Jelen tájékoztatásunk a II. pontban hivatkozott adatszolgáltatási kötelezettség megfelelő teljesítésére vonatkozó fontos információkat tartalmaz, melyek az alábbiak:

1. A vonatkozó adatokat 3 hónapon keresztül kell szolgáltatni az alábbi időpontok szerint:
	1. **első adatszolgáltatás** 2021. március 31. napi állapotot kell tükrözzön, megküldésére az irányadó szabályok szerint 2021. március 31. és 2021. április 7. között van lehetőség
	2. **a második adatszolgáltatás** 2021. április 30. napi állapotot kell tükrözzön, megküldésére az irányadó szabályok szerint 2021. április 30. és , 2021. május 5. között van lehetőség
	3. **a harmadik adatszolgáltatás** 2021. május 31. napi állapotot kell tükrözzön, megküldésére az irányadó szabályok szerint 2021. május 31. és 2021. június 3. között van lehetőség
2. Az adatszolgáltatáshoz Adatlapot rendszeresítettünk, mely mindhárom időszak vonatkozásában használható az adatszolgáltatás időpontjának megjelölésével
3. Az adatszolgáltatás email útján megküldhető az adatszolgaltatas@bfkh.gov.hu email címre
4. Az adatszolgáltatást az 1. pont a)-c) pontjaiban jelzett időintervallumon belül kell teljesíteni. Értelemszerűen nem lehet megfelelő egy, a jelzett intervallumnál korábban tett adatszolgáltatás, mert az nem tükrözhet egy későbbi esedékességű időpontra vonatkozó aktuális adatot (pl. 2021. április 20. napján nem lehet adatot szolgáltatni egy 2021. április 30. napi állapotról).
5. Az adatszolgáltatás késedelmes teljesítése kapcsán kereskedelmi hatóságunknak a R. 5. §-a szerint kell eljárnia és bizonyos helyzetben jogkövetkezményeket kell alkalmaznia, ezért kérjük, hogy amennyiben a szűk intervallumon belül nem, csak azt követő pár napon belül lett lehetősége az adatszolgáltatást teljesíteni, úgy az email megküldésekor röviden az akadályoztatás okát is jelölje meg részünkre.
6. Fontos kiemelni, hogy a 3 db adatszolgáltatás megfelelő és határidőben történő teljesítése esetén az utazási vállalkozót nem terheli a korábbi években megszokott azon adatszolgáltatás, melyet minden év május 31. napjáig kell, kellett teljesíteni a 213/1996. (XII.23.) Korm. rendelet 8. § (6) és (7) bekezdésével összefüggésben.

Tekintve, hogy jelen tájékoztatásunk tárgyát képező 3 db adatszolgáltatási időszak közül a 3. időpontja az előbb említett és május 31. napjáig teljesítendő adatszolgáltatás teljesítését követő napokra datálódik, kereskedelmi hatóságunk az első két adatszolgáltatást megfelelően és határidőben teljesítő utazási vállalkozók kapcsán vélelmezni fogja a május 31 és június 3. közötti harmadik adatszolgáltatás megfelelő teljesítését is és semmilyen jogkövetkezményt nem fog alkalmazni a 213/1996. (XII.23.) Korm. rendelet 8. § (6) és (7) bekezdésében említett, a korábbiakban megszokott május 31-i esedékességű adatszolgáltatás elmaradása kapcsán.

**Előzetesen is köszönjük az adatszolgáltatások megfelelő teljesítésével kapcsolatos együttműködését!**